
זבחים קג ע"א



טקסט הדף





	מתני' כל שלא זכה המזבח בבשרה לא זכו כהנים בעורה שנאמר {ויקרא ז-ח} עולת איש עולה שעלתה לאיש עולה שנשחטה שלא לשמה אע''פ שלא עלתה לבעלים עורה לכהנים אחד עולת האיש ואחד עולת האשה עורותיהן לכהנים עורות קדשים קלים לבעלים עורות קדשי קדשים לכהנים קל וחומר ומה אם עולה שלא זכו בבשרה זכו בעורה קדשי קדשים שזכו בבשרה אינו דין שיזכו בעורה אין מזבח יוכיח שאין לו עור בכל מקום:


	גמ' ת''ר עולת איש פרט לעולת הקדש דברי ר' יהודה רבי יוסי בר' יהודה אומר פרט לעולת גרים מאי פרט לעולת הקדש אמר רבי חייא בר יוסף פרט לעולה הבאה מן המותרות הניחא למ''ד מותרות לנדבת ציבור אזלי אלא למ''ד מותרות לנדבת יחיד אזלי מאי איכא למימר כדאמר רבא העולה עולה ראשונה ה''נ העולה עולה ראשונה רבי אייבו א''ר ינאי פרט למתפיס עולה לבדק הבית לא מיבעיא למ''ד קדשי בדק הבית תפסי מדאורייתא אלא אפילו למ''ד לא תפסי הני מילי בשר אבל עור תפיס וכן אמר רב נחמן אמר רבה בר אבוה פרט לעולה הבאה מן המותרות א''ל רב המנונא לרב נחמן כמאן כרבי יהודה הא הדר ביה דתניא ששה לנדבה לעולה הבאה מן המותרות שלא יהו כהנים זכאין בעורה דברי רבי יהודה אמר לו רבי נחמיה ואמרי לה ר''ש אם כן ביטלת מדרשו של יהוידע הכהן דתניא זה מדרש דרש יהוידע הכהן {ויקרא ה-יט} אשם הוא אשם אשם לה' כל שבא משום חטאת ומשום אשם ילקח בו עולות הבשר לשם עורה לכהנים א''ל אלא מר במאי מוקים לה א''ל מוקמינא ליה במקדיש נכסיו וכדרבי יהושע דתנן המקדיש נכסיו והיו בהן בהמות הראויות לגבי מזבח זכרים ונקבות ר''א אומר זכרים ימכרו לצורכי עולות נקבות ימכרו לצורכי זבחי שלמים ודמיהן יפלו עם שאר נכסים לבדק הבית רבי יהושע אומר זכרים עצמם יקרבו עולות ונקבות ימכרו לצורכי שלמים ויביא בדמיהן עולות ושאר נכסים יפלו לבדק הבית ואפי' לרבי יהושע דאמר אדם חולק הקדישו הני מילי בשר אבל עור תפיס רבי יוסי ברבי יהודה אומר פרט לעולת גרים אמר ליה רב סימאי בר חילקאי לרבינא אטו גר לאו איש הוא אמר ליה פרט לגר שמת ואין לו יורשים תנו רבנן עולת איש אין לי אלא עולת איש עולת גרים נשים ועבדים מנין ת''ל עור העולה ריבה אם כן מה תלמוד לומר עולת איש עולה שעלתה לאיש פרט לשנשחטה חוץ לזמנה וחוץ למקומה שלא יהו הכהנים זכאין בעורה יכול שאני מרבה שנשחטה שלא לשמה הואיל ולא עלתה לבעלים





רש"י





	מתני' כל שלא זכה המזבח בבשרה. כגון שאירע בה פסול קודם זריקה דלא היתה לה שעת היתר למזבח: עורה לכהנים. מקראי איתרבאי בברייתא בגמרא: ואחד עולת האשה. דאיתרבאי נמי מקרא: עורות קדשי קדשים. חטאות ואשמות לכהנים כדמפרש טעמא ואזיל: אין המזבח מוכיח. כלומר ואין לך לומר מזבח יוכיח שזכה בבשר העולה ולא זכה בעורה ואף אתה אל תתמה בקדשי קדשים שאע''פ שזכו כהנים בבשרן לא יזכו בעורן אין זו הוכחה שאין למזבח עור בכל מקום אבל לכהנים מצינו שזכו בעור העולה וקל וחומר שיזכו בעורות קדשי קדשים: גמ' פרט לעולת הקדש. לקמיה מפרש לה: פרט לעולת גרים. לקמיה פריך אטו גר לאו איש הוא: מן המותרות. דכל אשמות של רעייה כגון תמורת אשם ואשם שמתו בעליו ושכיפרו בעליו באחר דקיימא לן ירעו וימכרו ויפלו דמיהן לנדבה והוא עולת קיץ המזבח דלאו עולת איש הוא אלא נדבת צבור היא ונסכיה משל צבור ואין בעליו סומך עליה ואינו שוחטה כדתנן בתמורה (דף כ:): הניחא כו'. פלוגתא דרבי אליעזר ורבנן היא בתמורה (שם): לנדבת צבור. לקיץ המזבח: לנדבת יחיד. בעליו של אשם שניתותר הוא עצמו מביא עולה בדמיו והוא סומך עליה ושוחטה ונסכיה קריבין משלו: כדאמר רבא. (יומא דף לד.) גבי וערך עליה העולה דילפינן מינה מנין שלא יהא דבר קודם לתמיד של שחר ת''ל וערך עליה העולה וגו' ואמרינן מאי תלמודא ואמר רבא העולה משמע העולה ראשונה האמורה בסדר קרבנות היום הכא נמי עור העולה כתיב העולה ראשונה שהופרשה מתחילה לשם עולה ולא הבאה ממותר אשם וממותר חטאת ולקמיה פריך והא קי''ל עורה לכהנים ממדרש יהוידע הכהן: פרט למתפיס עולתו לבדק הבית. שאין עורה לכהנים: ולא מיבעיא וכו'. בפ' בתרא דתמורה (דף לב:) דקאמר עולא המתפיס עולה לבדק הבית אין בה אלא עיכוב גיזברים בלבד ומותבינן לעולא המתפיס עולה לבדק הבית אסור לשוחטה עד שתפדה ומשני עולא האי דמצריך ליה פדיה מדרבנן מכלל מאן דמותיב בעי למימר דאורייתא ולענין עורה לא מיבעיא למ''ד מדאורייתא תפסה בה קדושת בדק הבית דאין עורה לכהנים אם שחטה עד שלא נפדית דלאו עולת איש הוא אלא עולת הקדש: אלא אפי' למ''ד. מדרבנן בעלמא אבל מדאורייתא לא הני מילי דמדאורייתא לא בשר דשל מזבח הוא ואין קדושה חלה עליו שאינו שלו על פיו אבל עור דלאו ממון מזבח הוא וכהנים אכתי לא זכו ביה תפוס: כמאן כרבי יהודה. לקמן מייתי לה דאמר אין עורה לכהנים: הא הדר ביה. דקאמרי ליה אם כן בטלת מדרשו של יהוידע הכהן ולא אהדר להו מידי: ששה לנדבה. בי''ג שופרות שהיו במקדש קמיירי דכתוב עליהן תקלין חדתין [ותקלין עתיקין] קינין וגוזלי עולה עצים ולבונה וזהב לכפרת וששה לנדבה ומפרש מאי ניהו ששה לנדבה: ה''ג ששה לנדבה לעולה הבאה מן המותרות שאין הכהנים זכאין בעורה: אשם לה'. אי אפשר אשם לה' שכבר נאמר אשם לכהן כחטאת כאשם תורה אחת להם וגו' הא כיצד כל דבר הבא ממותר חטאת כגון מפריש מעות לחטאתו וניתותר מהן וממותר אשמות כגון הנך דאזלי לראייה דקיימא לן (תמורה דף יח.) כל שבחטאת מתה באשם רועה: ילקח בהן כו'. נמצאו שני כתובים מקויימין אשם לה' בשר לעולה ואשם לכהן העור והיינו דכתיב כסף אשם וכסף חטאות לא יובא וגו': אלא מר במאי מוקי לה. להא דתני לעיל פרט לעולת הקדש: וכרבי יהושע. דאמר זכרים עצמן יקרבו עולות והך עולת הקדש היא וכדמסיים ואזיל דכי א''ר יהושע דחייל שם מזבח עלייהו מעיקרא אמאי דחזי למזבח קאמר אבל בעור מודה דחייל עלה קדושת בדק הבית: המקדיש נכסיו. לבדק הבית: הראויות למזבח. תמימים: זכרים ימכרו לצרכי עולות כו'. דקי''ל בתמורה (דף לג:) המתפיס תמימים לבדק הבית כשהן נפדין אינן נפדין אלא למזבח שכל הראוי למזבח אינו יוצא מידי מזבח לעולם: זכרים עצמן יקרבו עולות. לשם אותו האיש דקסבר אדם חולק הקדישו ואע''ג דמקדיש סתמא דעתיה הוה להקריב למזבח הראוי לו: ונקבות ימכרו כו'. אבל הן עצמן לא יקרבו שלמים עד שימכרו דכיון דמקדיש סתמא הכל הקדיש הראוי למזבח דומיא דבדק הבית שכולו קדוש הלכך לדמי עולה אקדשינהו ובהך עולה דרבי יהושע זכרים הקריבים עולות קא''ר יהודה לעיל פרט לעולת הקדש: ואפי' לרבי יהושע. כלומר ואע''ג דאמר ר' יהושע אדם חולק הקדישו הראוי למזבח למזבח ושאינו ראוי למזבח יהא לבדק הבית לא שיהו כשאר קדשי מזבח שעורותיהן לכהנים דמודה הוא שהעור נתפס לבדק הבית כשאר נכסים שלו: ואין לו יורשין. דאין לה בעלים: ה''ג עולת איש אין לי אלא עולת איש עולת נשים ועבדים מנין ת''ל כו': העולה. קרא יתירא הוא דלא איצטריך למכתב אלא העור לכהן אלא לרבות בא: הואיל ולא עלתה לבעלים. ואף על פי שהיא כשרה





תוספות





	הניחא למ''ד מותרות לנדבת ציבור אזלי. תימה לדידיה מ''ש דממעט מותרות טפי מעולת תמיד וי''ל דסברא הוא למעוטי טפי מותרות משום דהיו מעיקרא לאיש: אלא למ''ד לנדבת יחיד מאי איכא למימר. תימה מאי קשיא ליה הא רבי יהודה דממעט הכא עולת הקדש הוא דקאמר בסמוך לנדבת ציבור אזלי דקתני ששה לנדבה ואי לנדבת יחיד לא היה משימה בשופר דקרבן יחיד בעי סמיכה וי''ל דלא שמיע ליה ההיא ברייתא תדע דאי שמיע ליה הא הדר ביה רבי יהודה ממדרשו של יהוידע: לא מיבעיא למ''ד קדשי בדק הבית תפסי מדאורייתא. תימה לדידיה אמאי איצטריך קרא הכא דאם שחט קודם פדייה אין עורה לכהנים פשיטא דקדשי בדק הבית היו בכלל העמדה והערכה: אין לי אלא עולת איש גרים נשים ועבדים מנין. משמע מחד קרא הוה ממעטינן נשים ועבדים ודין הוא דהא ילפינן מהדדי בג''ש דלה לה מאשה והקשה הר''ר חיים דבפרק החובל (ב''ק דף פח.) מצריך תרי קראי גבי עדות חד למעוטי נשים וחד למעוטי עבדים וי''ל דגבי מצות הוא דילפינן מהדדי בג''ש דלה לה אבל גבי עדות לא שייך למילף דאין תלוי בנאמנות שהרי משה ואהרן לא מעידין לא משום דלא מהימני הלכך היכא דגלי גלי:





רש"ש

במשנה עולה שנשחטה שלא לשמה כו' עורה לכהנים. בפי' הרמב"ם ומה שאמר שעלתה לאיש כו' ר"ל עלתה לגבי המזבח. ודוחק דהא קרא קאמר עולת איש. וכן המשנה אומרת שעלתה לאיש. ול"נ לפרש דעלתה לאיש לשם נדבה כדאיתא בריש מכלתין. וע"ד דאמרי' בערכין פ"ח מ"ז כמה אדם רוצה ליתן כו' להעלותו עולה שאינו רשאי:



שם ואחד עולת האשה כו'. בפי' הרמב"ם ומה שאמר איש פרט לעולת הקדש כו'. תימה וכי סני ליה דרשה דמתניתין עולה שעלתה לאיש וכ"ה בברייתא לקמן בסה"ע. ואולי דהרמב"ם דינא הוא דאתי לאשמעינן ותרתי שמעת מיניה:



תד"ה אלא. וי"ל דל"ש ליה כו'. ק"ל דהא מתניתין נמי היא בפ"ו דשקלים מ"ה וששה לנדבה כו' דברי ר"י. ואפי' את"ל דלא קאי רק על פירושא דקינין כו'. מ"מ משמע דל"פ על הא דששה לנדבה. ולעד"נ דדברי ר"י בברייתא שלפנינו (ר"ל הראשונה) הוא ט"ס דכ"מ מהא דקאמר רב המנונא לקמן כמאן כר"י. ופרש"י לקמן מייתי לה דאמר כו'. משמע דכאן ל"ג ליה:





פתח עינים

ת"ר עולת איש וכו' גרים נשים ועבדים מנין וכו'. ראיתי להרב ברכת הזבח שכתב וז"ל הרמב"ם גריס כותי במקום גר וכתב הכ"מ דכן עיקר דלגירסא דידן קשה מאי קמ"ל דמהיכא תיסק אדעתין לפלוגי בין גר לישראל ושרי ליה מאריה דאשתמטיתיה הא דקאמר כאן אטו גר לאו איש הוא א"ל פרט לגר שמת ואין לו יורשין וא"כ טובא אשמועינן דלא כר' יוסי וכו' עכ"ל ושמעתי מאחד מהגדולים שחתר לישב בעד מרן דמוכרח דכפי גירסתנו דמרבה גרים לא קאי אגר שמת ואין לו יורש אלא על גרים דעלמא ואייתי מתניתא בידיה בריתא דת"כ וכך היא שנויה עולת איש פרט לעולת הקדש ר"י בר יהודה אומר אף עולת הגר עולת איש אין לי אלא עולת איש עולת גרים נשים ועבדים מנין ת"ל עור העולה ריבה א"כ למה נאמר עולת איש עולה שעלתה לאיש פרט לנשחטה חוץ למקומה. ומשמע דהך סיפא דבריתא הלזו דמרבה לעולת גרים נשים ועבדים אתיא כר"ע דר"י בר יהודה לא מעיט אלא גר שמת כדאוקמה בתלמודין והדר מרבה ת"כ אליבא דכ"ע גרים נשים ועבדים ונמצאו דברי מרן קיימין דמיירי בריבויא דמרבינן לגרים ועל זה הקשה לגירסתינו דמהיכא ס"ד משום דהני גרים הם גרים דעלמא דמרבינן להו ומאי דקאמר הש"ס קאי אמיעוטא דגרים ואדרבא מהש"ס מסתייעא מילתיה דרב מרן דפריך ברישא על מיעוט גרים דמעיט ר"י בר יהודה ולא פריך אהא בריתא דמרבה גרים וליכא לשנויי כדשניין דהך בריתא אתיא ככ"ע ומוכרח דהני גרים דעלמא. וזה הכרח הרמב"ם לדחות גירסתנו ולקיים אותה גרסא דגריס כותים במקום גרים וכן נראה מהרב קרבן אהרן דף ך' פרשת צו שכתב וז"ל ת"ל העולה וכו' לרבות עולת נשים ועבדים דלא נטעה במה שאמר איש למעוטי נשים ועבדים וזה כי אחר שאמר איש אמר העולה וכו' א"כ למה נאמר איש דמשמע עולת איש ולא עולת אשה. ואי ק"ל הא מאיש מיעטנו עולת המקדיש נכסיו ולר' יוסי בר יהודה עולת הגר ולמה נבקש עוד למה נאמר עולת האיש י"ל למה מיעט אלו בשם איש דהוצרך לומר עור העולה כדי שלא נטעה לומר איש ולא אשה ולזה אמר אם כן למה נאמר איש למעט הקדש וגר דהול"ל תיבה אחרת למעטם כדי שלא נטעה בזה אלא הוצרך לומר איש לומר שצריך שתהיה עולה של האיש המקריב אותה שיצא בה י"ח פרט וכו' עכ"ל הרי מבואר מדברי הרב קרבן אהרן דבריתא זו אתיא גם לר"י בר יהודה וא"כ לגירסתנו דגרסיגן גרים מוכרח שהם גרים דעלמא ושפיר קאמר מרן. ע"כ דבריו של גדול הנזכר:
ואני בעניי אומר דהאי בריתא דמרבינן גרים נשים ועבדים לא אתיא כר' יוסי בר יהודה כדמוכח מהרב קרבן אהרן ואזיל בשיטתו הרב זית רענן דף ל"ו סוף ע"ג וכאשר חשב הגדול הנזכר. דהרי בתוספתא דקרבנות פי"א שנינו ר' יוסי בר' יהודה מוסיף אף של גרים עבדים ונשים שנאמר עולת איש פרט לאלו אמרו לו והלא כבר כתיב עור העולה אשר הקריב לכהן לו תהיה א"כ למה נאמר עולת איש עולה שעלתה לאיש וכו' ע"כ הרי מבואר בתוספתא דר' יוסי בר יהודה מעיט הני תלתא כחדא גרים נשים ועבדים ורבנן פליגי עליה ומעתה בריתא דת"כ הנזכר דמרבה להו אתיא כרבנן ומרבה מאי דמעיט ר"י בר יהודה. וכיון דתלמודין השמיענו כזאת דר"י בר יהודה מאי דמעיט אינו אלא גר שמת א"כ מאי דמרבו רבנן הוא לאפוקי ר"י בר יהודה וגרים היינו שמתו ויורש אין להם ושפיר קאמר הרב בה"ז ודו"ק:


תוס' ד"ה אין לי אלא עולת איש וכו'. והקשה הרב חיים וכו' עמ"ש התוס' ריש פרק שבועת העדות ופרק החובל ועמ"ש בעניותי לעיל פרק החובל בס"ד:





שערי תורת בבל

(קג א) פרט לגר שמת ואין לו יורשים.—יש לעיין לדעת ר' יוסי בר' יהודה מה עושים בעור קרבנו של גר זה.





צאן קדשים

גמרא הבשר לשם ועורה כו׳ כצ״ל:


שם אלא עולת איש עולת גרים כו׳. וכתב מ״ו הב״ז והרמב״ם גרס כותי במקום גר וכתב הכ״מ דכן עיקר דלגירסא דידן קשה מקמ״ל דמהיכא תיסק אדעתין לפלוגי בין גר לישראל עכ״ל ושרא ליה מאריה דאישתמיטי׳ הא דקאמר כאן פרט לגר שמת ואין לו יורשים וא״כ טובא קמ״ל דלא כר״י עכ״ל. ודבריו אינם מובנים לי דלדידיה דניחא ליה בגירסא גרים וס״ל להאי תנא דעור העולה ריבה גרים אפילו גר שמת ואין לו יורשים וגם ריבה נשים ועבדים קשה מנ״ל להאי תנא דעור העולה ריבה הכל בשלמא נשים ועבדים מרבינן כחדא דילפינן מהדדי בג״ש דלה לה מאשה כמו שכתבו תוספות אבל גר שמת ואין לו יורשים מנ״ל לרבויי כיון דאיכא מעוטא דאיש ממעט גר שמת ואין לו יורשים כיון דאין לה בעלים מנ״ל לרבויי מעור העולה ולגר גופא לא צריך לרבויי דהוי בכלל איש כמו שכתב הכ״מ וגירסת רש״י נכון הוא דלא גריס גרים נ״ל:


שם יכול שאני ממעט שנשחטה כו׳ כצ״ל:


רש״י ד״ה מן המותרות דאף אשמות של רעייה כו׳. פי׳ לא מיבעיא מותר מעות אפילו מותר מעות חטאת הוי לקיץ המזבח אלא אפילו אשמות של רעייה דגבי חטאת למיתה אזלא גבי אשם הוי מותר:


ד״ה אלא אפילו למ״ד כו׳ ואין קדושה חלה על שאינו שלו כו׳ כצ״ל:


ד״ה הא הדר ביה דקאמרי ליה כו׳ הד״א:


ד״ה ששה לנדבה כו׳ חדתין ועתיקין קינין וגוזלי עולה כו׳ וזהב לכפרת כו׳ כצ״ל:


תוס׳ ד״ה הניחא למ״ד כו׳ וי״ל דסברא הוא למעוטי טפי מותרות כו׳. פי׳ משום שהיה מעיקרא לאיש וכי בא לנדבת צבור עם העור בא:


ד״ה לא מיבעיא למ״ד כו׳ דקדשי ב״ה היו בכלל כו׳. פי׳ וכיון ששחטה אי אפשר בהעמדה והערכה ולא יכול לפדותה פשיטא דאין עורה לכהנים. ודבריהם אינם מובנים לי דאי לאו קרא דעולת איש ס״ד דאפילו עולת הקדש עורה לכהנים ואין עור צריכה פדיון דאע״ג דתפסי בה קדושת ב״ה אפ״ה לכהנים דמשולחן גבוה קא זכו ועוד אפשר לומר דאתי לאשמעינן היכא דשחטה ועדיין מפרכסת דה״ה כחיה לכל דבריה ויש לה פדיון ואפ״ה אין עורה לכהנים וכ״כ תוס' במסכת בכורות דף ל״ב ע״א ד״ה הא לאחר שחיטה כו׳ עיי״ש:


ד״ה אין לי אלא כו׳ וי״ל דגבי מצות הוא דילפי מהדדי כו'. פי׳ להחמיר על העבד לעשותו כישראל במצות שהאשה חייבת ילפינן מהדדי אבל לגרעו מאיש ולפוסלו לעדות כאשה לא ילפינן מהדדי כיון דמ״ה כשר הוא לעדות דאין תלוי בנאמנות ועיין בפ׳ החובל דף ס״ח ע״א:

חק נתן

גמרא א״ל מוקמינא ליה במקדיש נכסיו וכדר׳ יהושע וכו׳ הרמב״ם ז״ל בפ״ה מהל׳ מעה״ק דין כ״א כתב המתפיס עולתו לבדק הבית וכן המקדיש נכסיו והיו בהן זכרים שדינן שיקרבו עולות אין עורותיהם לכהנים וכו׳ נראה דפסק כר' יהושע דאמר זכרים עצמם יקרבו עולות ולכך מוקי לקרא דעולת איש ולא עולת הקדש למקדיש נכסיו וכו׳ וסתיר דידיה אדידיה שבפ"ה מהל׳ ערכין דין ז׳ פסק כר״א דאמר זכרים ימכרו לצרכי עולות ע״ש והל"מ ז״ל נתעורר בזה והניח בצ״ע ועיין בספר קרבן חגיגה ישוב לזה:


רש״י ד״ה מן המותרות וכו׳ ואין בעליו סומך עליהם ואינו עובדה כדתנן וכו׳ כצ״ל וכצ״ל לקמן ד״ה לנדבת יחיד וכו׳ והוא סומך עליו ועובדה ונסכים וכו׳ כצ״ל נ"ל וע״ש במתני׳ בתמורה:


ד"ה ה״ג עולת איש אין לי אלא עולת איש עולת נשים ועבדים מניין ת״ל וכו׳ עכ״ל צ״ל טעמיה דרש״י ז״ל הוא דל"ג עולת גרים משום דבאיזה גר אנן קיימי דאיצטריך לריבויי אי בגר חי אטו לאו איש הוא כדפריך הש"ס ואי בגר שמת ואין לו יורשים הא בברייתא לעיל ממעט ליה ר״י בר יהודה וליכא למימר דהאי ברייתא פליגא עליה משום דאיכא ריבוייא הא ליכא אלא העולה דיתירא היא כפרש״י ז"ל וליכא לריבויי מינה אלא תרתי נשים ועבדים מתיבת העולה גופא ושנשחטה שלא לשמה מה״י דהעולה וליכא לריבויי מינה טפי וא"כ גר שמת ואין לו יורשים מהיכא מרבה ליה מפני כן ל״ג ליה רש״י ז״ל והא דקתני א״כ מה ת"ל עולת איש עולה שעלתה לאיש פרט לשנשחטה וכו׳ ה״ה דהמ"ל פרט לעולת גרים או לעולת הקדש אלא נקט חדא דקתני במתני׳ ועוד כדי לסיים ולומר יכול שאני ממעט שנשחטה שלא לשמה וכו׳ ודוק והנה הרמב"ם ז״ל בפ״ה מהל׳ מעה״ק דין כ״א כתב וז״ל אחד עולת איש או אשה או כותי או עבד עורותיהם לכהנים וכו׳ נראה דגריס כותי במקום גר וע״ש בכ״מ ז״ל ובספר הברה״ז וק״ל מהיכא תיתי למעוטי כותי עד דאיצטריך לריבויי הא מרבינן מאיש איש לרבות עכו״ם שנודרים נדרים ונדבות כישראל לכן נ״ל דט"ס נפל בדברי הרמב״ם ז״ל וצ״ל גר במקום כותי ואיירי בגר שאין לו יורשים ולא מריבוייא מייתי ליה אלא שפסק כר׳ יהודה דלא ממעט מאיש אלא עולת הקדש אבל עולת גר שאין לו יורשים לא ממעט דס״ל דקרינן עולת איש כיון שתחילה היתה של איש והשתא לא אישתני למיקרי בשם אחר כמו מתפיס עולתו לבדק הבית שתחילה היתה עולת איש והשתא הויא עולת הקדש ודוק:


תוס׳ ד״ה לא מיבעיא וכו׳ תימא לדידיה אמאי איצטריך קרא הכא וכו׳ ר״ל בשלמא למ״ד לא תפסי מדאורייתא בבשר אלא אעור ניחא דאיצטריך קרא דאי לאו קרא ה״א אי עבר ושחטה והקריבה בלא פדייה דפדייה אינה אלא מדרבנן א״נ שפדה הבשר אחר שחיטה שכיון שמדרבנן היא אין צריך העמדה והערכה ולכך ה״א דהעור לכהנים לכך איצטריך עולת איש ולא עולת הקדש דהא העור הוא של הקדש אלא למ״ד מדאורייתא תפסי נמי אבשר אמאי איצטריך קרא דאם נשחטה קודם פדייה אין עורה לכהנים פשיטא כיון דקדשי בדק הבית היו בכלל העמדה והערכה א״כ אחר שנשחטה אין יכול לפדות הבשר כדי להקריבו וצריך לשורפה עם עורה דהא כיון דאינה קריבה אין זכייה לכהנים דכהנים משלחן גבוה קא זכו וא״כ אמאי איצטריך קרא למעוטי ודוק:

ברכת הזבח

חידושים


גמרא ת"ר עולת איש כו׳ עולת גרים נשים ועבדים כו׳ כצ״ל וכן הוא בתוס׳ ובילקוט רמז תצ״ב וכן העתיק בכסף משנה פ״ה מהלכות מעשה קרבנות. והרמב״ם גרס כותי במקום גר וכתב הכסף משנה דכן עיקר דלגי׳ דידן קשה מאי קמ״ל דמהיכא תיסיק אדעתין לפלוגי בין גר לישראל עכ״ל. ושרי ליה מאריה דאשתמיטתי׳ הא דקאמר כאן אטו גר לאו איש הוא א"ל פרט לגר שמת ואין לו יורשים וא״כ טובא קמ״ל דלא כר׳ יוסי ומ״מ פסק הרמב״ם הוא נכון כיון דקי״ל עולת איש פרט לעולת הקדש ש״מ דכל העולות חוץ מהקדש ואפילו עולת נכרי עורה לכהנים וכ״ש גר ודוק נ״ל:


הגהות


גמרא כל שלא זכה כו׳ (מיימוני פרק ה׳ מהל׳ מעשה  קרבנות פי״ט מהל׳ פסוה״מ):


עולה שעלתה לאיש כו׳ עלתה לבעלים עורה לכהנים כו׳ אין מזבח יוכיח שאין כו' כצ״ל:


ר׳ אייבו אמר ר׳ ינאי פרט למתפיס כו׳ כצ״ל וכן הוא בילקוט תצ״ב:


דתניא ששה לנדבה כו׳ זכאים בעורה דברי ר׳ יהודא א״ל ר״נ ואמרי כו׳ ומשום אשם ילקח בו עולות כו׳ עורה לכהנים כו׳ ר׳ אליעזר אמר זכרים כו׳ זבחי שלמים ודמיהם יפול עם שאר נכסים לבדק הבית כו׳ כצ"ל:


רש״י ד״ה כל כו׳ דלא היתה לה כו׳ היתה למזבח הס״ד וכצ״ל: ואח״כ ד״ה עורה וכו׳ בגמרא הס״ד: ואח״כ ד״ה ואחד כו׳ נמי מקרא הס״ד:


ד״ה מן המותרות כו׳ ואשם שמתו כו׳ לנדבה והוא עולה כו׳ כדתנן בתמורה הס״ד:


ד״ה לנדבת צבור כו׳ המזבח הס״ד: ואחר כך ד״ה לנדבת כו׳ קריבים משלו הס״ד:


ד״ה כדאמר רבא כו׳ מינה מניין שלא כו׳ עליה העולה כו׳ תלמודא ואמר רבא כו׳ הד״א:


ד״ה פרט כו׳ לכהנים הס״ד: ואח״כ ד״ה ולא כו׳ דקאמר עולא כו׳ ומותבינן לעולא כו׳ שתפדה ומשני כו׳ ליה פדיה מדרבנן כו׳ מאן דמותיב בעי כו׳ אם שחטה כו׳ הד״א וכצ״ל:


ד״ה אלא אפילו כו׳ מדרבנן בעלמא כו׳ לא הני מילי דמדאורייתא לא בשר כו׳ הד״א:


ד״ה ה״ג ששה לנדבה לעולה הבא כו׳ כצ״ל:


ד״ה אשם לה׳ כו׳ לכהן כחטאת כו׳ רועה ילקח כו׳ הכהן כו׳ כצ״ל:


ד״ה אלא מר כו׳ הקדש הס״ד:


ד״ה המקדיש כו׳ לבדק הבית הס״ד: ואח״כ ד״ה הראויות כו׳ בתמורה המתפיס כו' מזבח לעולם הס״ד והד״א:


ד״ה ונקבות כו׳ הקדש הראוי כו׳ לעיל פרט לעולת הקדש הד״א והס״ד:


ד״ה הכי גרסינן כו׳ ת״ל כו׳ הס״ד: ואח״כ ד״ה עולה כו׳ לרבות בא הס״ד. ואח״כ ד״ה הואיל כו׳ שהיא כשירה לא כו׳ הד״א:


תוס׳ ד״ה הניחא כו׳ משום דהיא מעיקרא לאיש כצ״ל:


ד״ה אלא כו׳ לא הוי משימה בשופר כו׳ ממדרשו של יהוידע כצ״ל והס״ד:


ד״ה אין לי כו׳ בנאמנות שהרי משה כו׳ כצ״ל:

פנים מאירות

גמרא זה מדרש דרש יהוידע הכהן כו׳ וע״כ בין למ"ד מותרות לנדבת צבור אזלי ובין למ"ד לנדבת יחיד עור העולה לכהנים ולכך אמר ליה אלא מר במאי מוקי ליה וק״ל:


שם ת"ר עולת איש אין לי אלא עולת איש עולות גרים נשים ועבדים מניין כו׳ ורש״י לא גריס גרים אלא עולות נשים ועבדים מניין ומ"ו הב״ז הביא גירסת הילקוט והתוס׳ שגרסו גרים והרמב"ם גרס כותי במקום גר וכתב הכ"מ שכן עיקר דלגירסא דידן קשה מאי קמ"ל דמהיכא תיסק אדעתן לפלוגי בין גר לישראל עכ"ל וכתב עליו מ"ו הב"ז ושרי ליה מאריה דאשתמיטתיה הא דקאמר כאן אטו גר לאו איש הוא א"ל פרט לגר שמת ואין לו יורשים וא"כ טובא קמ"ל דלא כר"י ומ"מ פסק הרמב"ם הוא נכון כיון דקי"ל עולת איש פרט לעולת הקדש ש"מ דכל העולות חוץ מהקדש ואפילו עולת גוי עורה לכהנים וכ"ש גר ודוק עכ״ל ואני בעניי נפלאתי על כל הנך גירסאות דלפע"ד דאי אפשר למיגרס אלא כרש"י דגריס אין לי אלא עולת איש עולת נשים ועבדים מניין דע"כ דאין לנו רבוי אלא העולה קרא יתירה וה"א דהעולה אתי לרבות שנשחטה שלא לשמה א"כ אי ממעטינן מאיש גר שמת וגם נשים א״כ ריבוי דהעולה י"ל דאתי לרבות נשים ועבדים ומנ"ל לרבות גר שמת ומאי פריך א"כ מה ת"ל עולת איש דילמא איש אתי למעט גר שמת וכן לגירסת הרמב"ם אי ס״ד דממעטינן מאיש עכו"ם א"כ מנ"ל לרבות הני תרתי עכו"ם ונשים דילמא חדא מרבינן ואידך ממעטינן מאיש ועוד תמיה לי לדעת מ"ו הב"ז שכתב דקי"ל עולת איש פרט לעולת הקדש לא ידעתי מהיכן ברור ליה כן להלכה דהא מהאי ברייתא מוכח דלית ליה הך דרשא עולת איש ולא עולת הקדש דאי אית ליה א"כ מאי פריך א"כ מה ת"ל עולת איש דילמא איצטרך למעט עולת הקדש והך ברייתא אתי כסתם מתניתין ובמתניתין לא הזכיר הקדש ולפע"ד נראה דלא קי"ל כהך ברייתא עולת איש פרט לעולת הקדש כיון דר"י גופיה היה מפרש ששה לנדבה כו׳ שלא יהיו הכהנים זוכים בעורות וקחזינן דהדר ביה ממדרשו של יהוידע הכהן ואף ר׳ ינאי שרצה לפרש פרט למתפיס עולה לבדק הבית שרצה לפרש דברי ר"י דאמר פרט לעולת הקדש סתם ואפשר שלא שמיע ליה האי ברייתא דמפרש ר"י בעצמו שקאי על עולות הבאות מן המותרות כפי' התוספות וכיון דחזינן דהדר ביה לא קאי האי מיעוטא אלא אליבא דרב המנונא דמפרש במקדיש נכסיו ואליבא דר"י וסתם מתניתין דלא כוותיה ולי נראה דגירסת רש"י דע"כ להך ברייתא א"צ לרבות עולת הגר שמת דמ"מ הוי בכלל עולת איש שמתחילה היתה של איש ועולת איש אתי ללמד דוקא עולה שעלתה לאיש פרט לשנשחטת חוץ לזמנה אלא דהייתי ממעט עולת אשה ולכך איצטרך העולה לרבות נשים וה"ה עבדים דהוי בכלל חיובא דנשים אבל לעולת גר שמת א"צ ריבוי להך ברייתא וזה פשוט וברור לדעתי וכן לא צריך למעט עולת הקדש ועולת עכו"ם להך ברייתא דלא כר"י ועולת עכו"ם פשיטא דעורה לכהנים כיון דהוי בכלל איש איש דנודרים נדרים ונדבות כישראל א"צ רבוי לרבות וק"ל:


תוס׳ ד"ה לא מבעיא כו' פשיטא דקדשי בדק הבית היו בכלל העמדה והערכה ר"ל כיון שנשחטו קודם פדיה אי אפשר בהעמדה והערכה כיון שכבר מתה ופשיטא דאין עורה לכהנים אבל לי נראה לישב תמיהתם דאי לאו מיעוטא ה"א כיון דעורה לכהנים לא תפיס הקדש דבדק הבית בעור כלל וא"צ פדיון לעור כלל ולכן איצטרך קרא למעוטי דלא שייכי לכהנים כלל ושפיר תפיס קדושת בדק הבית וכיון ששחטה קודם פדיי׳ דאי אפשר בהעמדה והערכה דכולה נשרפת עם העור וק"ל:

